b'\n_START_ARTICLE_\nRiddickove kronike: Mra\xc4\x8dni bijes\n_START_SECTION_\nRadnja\n_START_PARAGRAPH_\nNedugo nakon \xc5\xa1to su pobjegli s planete, u filmu Planet tame, Riddick, Jack i Abu (imam) bivaju pokupljeni od strane jednog svemirskog broda. No njihovo veselje kratko traje, jer ubrzo otkrivaju kako je to zapravo pla\xc4\x8deni\xc4\x87ki brod, \xc5\xa1to zapravo Jackovu primjedbu s kraja prethodno spomenutog filma pretvara u proro\xc4\x8danstvo ("Prvo si dje\xc4\x8dak, potom si djevojka a sada si vidovnjakinja."). Iako Riddick poku\xc5\xa1ava skriti svoj identitet od pla\xc4\x87enika, oni ga ubrzo otkrivaju uz pomo\xc4\x87 analize njegova glasa. Zarobljeni od strane pla\xc4\x87enika, trio glavnih junaka ubrzo otkriva kako njihovi tamni\xc4\x8dari imaju neobi\xc4\x8dne i vrlo neugodne planove za njih. Vlasnica broda, Antonia Chillingsworth (Tress MacNeille), je kolekcionarka kriminalaca, koja na svoje trofeje-kriminalce, koje dr\xc5\xbei u smrznutom obliku, gleda kao na umjetnine. No, unato\xc4\x8d tome \xc5\xa1to su smrznuti, oni su \xc5\xbeivi i pri potpunoj svijesti. Za prethodno spomenutu kolekcionarku, Riddick predstavlja vrhunsko remek-djelo koje ona \xc5\xbeeli dodati u svoju kolekciju. Kako bi izbjegli sudbinu okrutniju od smrti same, Riddick, Jack i Abu se moraju suo\xc4\x8diti sa, i pobijediti, ogromnu vojsku ljudolikih i neljudolikih stvorenja, koju ona ima na svome raspolaganju.\n_START_SECTION_\nO likovima\n_START_PARAGRAPH_\nOvaj film donosi vrlo va\xc5\xbean razvoj lika po imenu Jack (koji u filmu Riddickove kronike postaje Kyra). Naime, na samom kraju filma ona otkriva svoju nasilnu stranu i to u trenutku kada ubija vlasnicu broda, koja se upravo spremala ubiti Riddicka. Me\xc4\x91utim, novootkrivena strana Jack-a (Kyre) zabrinjava Riddicka.\n_START_SECTION_\nZanimljivosti\n_START_PARAGRAPH_\nMra\xc4\x8dni bijes ponovno okuplja Vin Diesela s drugim \xc4\x8dlanovima originalne gluma\xc4\x8dke postave iz Planeta tame (Rhiana Griffith, Keith David). Tako\xc4\x91er, film nam predstavlja i novi lik po imenu Toombs (Nick Chinlund), koji \xc4\x87e se potom jo\xc5\xa1 pojaviti i u filmu Riddickove kronike.'